नई दिल्ली. इन दिनों इंडिया इंटरनेशनल सेंटर की आर्ट गैलरी में बाल कामगारों की व्यथा को पेंटिंग के रूप में चाय की केतलियों पर देखा जा सकता है। देश के 45 कलाकारों ने अपनी कला के माध्यम से 25 चाय की केतलियों पर बच्चों को भिन्न-भिन्न तरह के काम को करते हुए प्रदर्शित किया है।
बाल मजदूरी और शिक्षा के अधिकार पर आधारित छह जून तक चलने वाली इस फोटो प्रदर्शनी में किसी केतली पर बच्चे को केतली लिए हुए दिखाया गया है तो कहीं उसके नन्हें हाथों को दर्शाया गया है। किसी केतली पर ए, बी, सी, डी और क, ख, ग लिखा हुआ है तो किसी पर उन्हें चाय देते हुए दिखाया गया है।
वरिष्ठ चित्रकारों में कविता नैयर, नूपुर कुंडू, परमजीत सिंह और सुरेश कुमार, जबकि उदीयमान में ताहिर सिद्दीकी और मालविका जैन की पेंटिंग्स आकर्षण का केंद्र बनी हुई हैं। कला केयर ग्रुप द्वारा आयोजित इस प्रदर्शनी की कर्ता धर्ता श्वेता झरोटिया ने बताया कि उन्होंने केतली को इसलिए चुना क्योंकि यह बाल कामगार बच्चों का प्रतीक है।
उन्होंने कहा कि जब हम ढाबा या रेस्टोरेंट में जाते हैं तो वहां छोटे-छोटे बच्चों को चाय परोसते हुए देखा जा सकता है। हम उन्हें छोटू नाम से संबोधित करते हैं और उनके बारे में जानने की कोशिश नहीं करते। उनका कहना है कि इस प्रदर्शनी के माध्यम से हम समाज में बाल श्रम के खिलाफ जागरूकता फैलाना चाहते हैं। एक कलाकार होने के नाते हमने इसे अपनी पेंटिंग्स के माध्यम से लोगों के सामने प्रदर्शित किया है। ज्ञात हो कि इस समय भारत में बाल मजदूरों की संख्या एक करोड़ साठ लाख है।
क्या कहता है कानून
1. कानून के मुताबिक बाल मजदूरी कराने वाले व्यक्ति को एक वर्ष की कैद व 10 हजार रुपए जुर्माने का प्रावधान है। गंभीर मामले में सजा व जुर्माना दोनों एक साथ हो सकता है।
2. वर्ष 1948 में बने फैक्टरी कानून के अनुसार 14 वर्ष से कम उम्र के बच्चों का नियोजन निषिद्ध है। 15 से 18 वर्ष तक के किशोर किसी फैक्टरी में तभी काम कर सकते हैं जब उसके पास किसी अधिकृत चिकित्सक का प्रमाण पत्र हो। इस कानून में 14 से 18 वर्ष तक के बच्चों के लिए हर दिन साढ़े चार घंटे की कार्यवधि तय की गई है और रात में उनके काम पर प्रतिबंध है।
hin_Deva hin_Deva hin_Deva hin_Deva hin_Deva hin_Deva hin_Deva